নিশিজেঠুও সারাবছর পাহাড়-জঙ্গলে ঘুরে বেড়ায়। জেঠু জঙ্গলে যেতে সবচেয়ে বেশি ভালবাসে। ভারতবর্ষের প্রায় সব জঙ্গলেই দু'তিনবার করে গেছেন। আফ্রিকার জঙ্গলেও ঘুরে এসেছেন। কেনিয়া, কিলিমাঞ্জারো, জিম্বাবোয়ের কত গল্প আমি জেঠুর কাছে শুনেছি। মাসাইমারাদের ছবি, ওদের শিকারের গল্প শুনতে শুনতে আমারও খুব ইচ্ছে হয়েছে, বড় হয়ে একবার যাবই যাব আফ্রিকার সেই সব দারুণ দারুণ জঙ্গলে। জেঠুর লেখা একটা সুন্দর বইও আছে। আমার জেঠু, নিশিকান্ত গুহ। পাহাড়-জঙ্গল প্রেমী মানুষের কাছে খুবই পরিচিত নাম। জেঠুর সেই বইতে দেশ-বিদেশের কত জঙ্গলের কথাই না আছে। আর আছে সুন্দর সুন্দর সব ছবি। বেশিরভাগ ছবিই জেঠুর আরেক ভ্রমণসঙ্গী আদিত্যকাকুর তোলা। ওরা দুজনে জুটি বেঁধে খুব ঘুরে বেড়ায়।